মিসরের সরকারি আইনজীবী আদেশ দিয়েছেন, আলোচ্য চলচ্চিত্রে সংশ্লিষ্টতার কারণে যুক্তরাষ্ট্র প্রবাসী সাতজন মিসরী খ্রিষ্টানের বিচার হবে। তারা ইসলাম ধর্ম ও এর রাসূল (সা)-এর অবমাননা করেছেন এবং সাম্প্রদায়িক সঙ্ঘাতে জুগিয়েছেন উসকানি। ইন্টার পোল বলেছে, এদের গ্রেফতারের জন্য মিসরের অনুরোধ সম্পর্কে তাদের জানা নেই। আর সংস্থাটির সনদে নিষেধ রয়েছে রাজনৈতিক, সামরিক, ধর্মীয় ও জনগোষ্ঠীগত ধরনের কোনো ইস্যু নিয়ে সক্রিয় হওয়ার ক্ষেত্রে। সারা বিশ্বেই মার্কিন সিনেমাটির তীব্র নিন্দা, প্রতিবাদ ও সমালোচনা হয়েছে। বিশেষ করে মুসলিম বিশ্ব এখন বিক্ষুব্ধ, জনতার স্বতঃস্ফূর্ত ও ব্যাপক আন্দোলনে উত্তাল। কোথাও কোথাও তা সহিংসরূপ নিয়েছে এবং কর্তৃপক্ষ পরিস্থিতি নিয়ন্ত্রণে ব্যর্থ হচ্ছে। ১১ সেপ্টেম্বর বেনগাজিতে মার্কিন কনসুলেটে ঘটনাক্রমে উপস্থিত ছিলেন গাদ্দাফি-উত্তর লিবিয়ায় নিযুক্ত প্রথম রাষ্ট্রদূত ক্রিস স্টিভেন্স। জনতার হামলা চলাকালে তিনি সরে পড়তে চেয়েও পারেননি এবং ধোঁয়ায় শ্বাসরুদ্ধ হয়ে প্রাণ হারান মর্মান্তিকভাবে। লিবীয় প্রসাশন সেখানকার সহিংসতার জন্য উগ্রপন্থী আল কায়দাকে দায়ী করেছে। অন্যান্য দেশের মতো মার্কিন দখলদারির আফগানিস্তানেও জনতা বিক্ষোভ করে আমেরিকার পতাকা পুড়িয়েছে। ওবামার ছবি পোড়ানো এবং দূতাবাসে হামলার ঘটনা ঘটেছে কোনো কোনো দেশে। বাংলাদেশে এই চলচ্চিত্র প্রদর্শনকারী ইউটিউব বন্ধ করে দেয়া হয়েছে। ভারত ও পাকিস্তানসহ কয়েকটি দেশ একই সিদ্ধান্ত নিয়েছে। এমনকি রাশিয়াও এই পদক্ষেপ নেয়ার চিন্তাভাবনা করছে।